Latvala ja Hirvonen viikonloppuna Italiassa – “Leidit ovat valmiina” | UrheiluUutiset.com
07.04.2020 / 08:49
asko sairanenJari-Matti Latvalajarmo lehtinenmikko hirvonen
Mikko Hirvonen ja Jari-Matti Latvala Suomen MM-rallissa 2008 (Kuva: Marko Mäkinen).
Aikoinaan Fordin väreissä viiden kauden ajan tallikavereina rallin MM-sarjassa kilpailleet Jari-Matti Latvala ja Mikko Hirvonen osallistuvat tulevana viikonloppuna Italiassa ajettavaan pienoisralliin. Latvala lähtee matkaan tänä vuonna ensimetrit rallipoluilla ottaneella Toyota Celica GT4 -autolla, kun taas Hirvosella on allaan legendaarinen Ford Escort.
Nyt 19. kerran ajettavan Rally Ronde Prealpi Master Show nimeä kantavan pienoisrallin kilpailukeskus sijaitsee Sernaglia della Battagliassa, pienessä kaupungissa Trevision maakunnassa Venetossa, Italian pohjoispuolella. Rallissa ajetaan soralla yhteensä 38 ek-kilometriä niin, että lauantaina ohjelmassa on yksi erikoiskoe ja sunnuntaina yksi ja sama reilut 10 kilometriä pitkä erikoiskoe ajetaan kolmeen kertaan.
– Italia, oletteko valmis show’hun, Latvala hehkuttaa Facebook-sivullaan.
– Rento viikonloppu edessä yhdessä Jari-Matin, Askon ja Jarmon kanssa. Leidit ovat valmiina, Hirvonen puolestaan kirjoittaa Facebook-sivullaan viitaten kahteen todelliseen ralliautojen kaunottareen, joilla kaksikko Italiassa tulevana viikonloppuna kilpailee.
Latvala on tänä vuonna osallistunut tällä Toyota Celica GT4 -autolla Pohjanmaa-ralliin (keskeytys), sekä Peurunkaralliin, mistä tuli hieno yleiskilpailun kakkossija R5-autojen välissä. Siinä missä kyseinen Toyota tuotiin Latvalan perheen omasta tallista ralliteille tänä vuonna, on Hirvosen Ford Escort nähnyt kilpailuja jo useampana vuonna ja tänä vuonna kannonkoskelainen on kilpaillut sillä Keravalla, Sastamalassa, sekä Muuramessa. Latvalalle nuotteja lukee Asko Sairanen ja Hirvoselle jo rallin MM-sarjan vuosilta tuttu Jarmo Lehtinen.
Latvala ja Hirvonen olivat tallikavereita Fordilla rallin MM-sarjassa viiden kauden ajan, vuosina 2003, sekä 2008-2011. Tämän Prealpi Master Show -kilpailun edellinen suomalaisvoittaja on Juha Kankkunen, joka oli ykkönen saapasmaassa vuosina 2006, sekä 2010. Latvala juhli voittoa 10 vuotta sitten Toyota Corolla WRC-autolla.
– Motoring Club järjesti yhdeksännen kerran ajetun PreAlpi Master Show -kilpailun, joka oli kolmatta kertaa pienoisrallin muodossa. Motoring Clubin johtohahmo ja vanha tiimipäällikköni pyysi minut ajamaan Italiaan Latvala Motorsportin omistamalla WRC Corollalla. Olin koko vuoden ollut Ford Focus WRC:n ohjaimissa, mutta oli myös hauska palata WRC Corollan ratin taakse. Kilpailu käsitti yhden 10 kilometriä pitkän erikoiskokeen, joka ajettiin neljään kertaan, mutta vain kolme parasta aikaa laskettiin. Erikoiskoe oli jokaisella neljällä ajokerralla erilainen, sillä lämpötila muuttui päivän aikana pakkasen puolelta lämpöasteisiin. Pidon vaihtelut toivat lisäjännitystä, mutta se sopi minulle ja autolle hyvin. Olimme kaikilla erikoiskokeilla nopeimmat ja näin voitimme rallin 26 sekunnilla ennen Luca Rosettia, joka ajoi Super 2000 -luokan Peugeotilla. Jari Ketomaa oli yleiskilpailun neljäs ja voitti N-ryhmän, Latvalan kotisivuilla kerrotaan kilpailun tapahtumista vuonna 2007.